Tasg 4
Rhan A
Mewn maes nad yw’n brif ffocws i’ch gwaith, eglurwch y ddeddfwriaeth berthnasol, a’r polisïau a’r gweithdrefnau cenedlaethol, lleol a sefydliadol ar gyfer diogelu. (500 + / - 10%)

Rwyf yn Weithiwr Cymdeithasol mewn tîm sydd yn cefnogi plant a phobl ifanc sydd ag anghenion dysgu a/neu gorfforol. Byddaf yn canolbwyntio ar ddeddfwriaethau, polisïau a gweithdrefnau diogelu yn y maes Oedolion er mwyn ymateb i’r cwestiwn hwn. 

Y brif ddeddfwriaeth yng Nghymru yn y maes diogelu Oedolion yw’r Ddeddf Gwasanaethau Cymdeithasol a Llesiant (Cymru) 2014. Diffinnir Oedolyn sy’n Wynebu Risg fel oedolyn sy’n cael, neu sy’n wynebu risg o gael ei gam-drin neu ei esgeuluso sydd ag anghenion gofal a chymorth ac oherwydd yr anghenion hynny yn methu amddiffyn ei hun rhag  cael, neu’r risg o gael ei gam-drin neu ei esgeuluso (Adran 126(1)(a) Deddf Gwasanaethau Cymdeithasol a Llesiant (Cymru) 2014). Gall camdriniaeth fod yn gamdriniaeth gorfforol, emosiynol, seicolegol, ariannol neu rywiol (Gweithdrefnau Diogelu Cymru, 2018). Rhai o enghreifftiau o ddangosyddion camdriniaeth yw ymosod, taro, cam-drin geiriol, bygwth a hunan-barch isel, ymysg enghreifftiau eraill (Gweithdrefnau Diogelu Cymru, 2018). Mae dyletswydd ar bartneriaid perthnasol yr Awdurdod Lleol i hysbysu’r Awdurdod Lleol os oes sail rhesymol iddynt gredu bod yr Oedolyn hwnnw yn Oedolyn sy’n Wynebu Risg (Adran 128(1) Deddf Gwasanaethau Cymdeithasol a Llesiant (Cymru) 2014). Mae Adran 127(1) o’r Ddeddf Gwasanaethau Cymdeithasol a Llesiant (Cymru) 2014 hefyd yn creu gorchmynion amddiffyn a chynorthwyo oedolion, sy’n galluogi person awdurdodedig i gael sgwrs breifat gyda’r Oedolyn sy’n cael ei amau o fod yn Oedolyn sy’n Wynebu Risg.

Y gweithdrefnau cenedlaethol ar gyfer diogelu Oedolion yw Gweithdrefnau Diogelu Cymru (Cardiff & Vale Regional Safeguarding Board, 2018). Mae’r gweithdrefnau yma’n cysoni’r gofynion ymarfer ar draws asiantaethau gwahanol megis y Bwrdd Iechyd, yr Heddlu, Addysg a’r Trydydd Sector (Gweithdrefnau Diogelu Cymru, 2018). Mae’n rhaid hefyd ystyried canllawiau statudol a gyflwynwyd gan Llywodraeth Cymru sef Gweithio Gyda’n Gilydd i Ddiogelu Pobl: Cyfrol 6 – Ymdrin ag Achosion Unigol i Amddiffyn Oedolion sy’n Wynebu Risg (2018). 

Os yw’r Awdurdod Lleol yn derbyn hysbysiad am Oedolyn sy’n wynebu risg o gam-drin neu esgeuluso a bod ganddynt, yn dilyn ymholiadau cychwynnol, sail rhesymol i gredu bod yr Oedolyn yn Oedolyn sy’n Wynebu Risg, mae dyletswydd arnynt i wneud ymholiadau er mwyn ystyried a ddylid cymryd unrhyw gamau i amddiffyn yr Oedolyn (Adran 126(2) Deddf Gwasanaethau Cymdeithasol a Llesiant (Cymru) 2014). Mae’n hollbwysig bod unrhyw ymholiad yn canolbwyntio ar yr unigolyn (Gweithdrefnau Diogelu Cymru, 2018) ac o dan Adran 18(1) Deddf Gwasanaethau Cymdeithasol a Llesiant (Cymru) 2014, mae dyletswydd ar yr Awdurdod Lleol i drefnu gwasanaethau eirioli i unigolion sydd ag anghenion gofal a chymorth. Mae’r Ddeddf Galluedd Meddyliol 2005 yn hanfodol i benderfynu p’un ai oes gan yr Oedolyn y gallu i wneud penderfyniadau drosto ei hun yn y broses diogelu. 

Mae Adran 134 o’r Ddeddf Gwasanaethau Cymdeithasol a Llesiant (Cymru) yn creu Byrddau Diogelu Oedolion. Prif swyddogaeth y byrddau yma yw i sicrhau bod yr Oedolion sy’n Wynebu Risg sy’n byw yn yr ardal yn cael eu hamddiffyn (Bwrdd Diogelu XXXXX, 2025). Mae polisïau lleol ar amddiffyn Oedolion sy’n Wynebu Risg wedi cael eu creu gan Fwrdd Ddiogelu XXXXX megis Canllawiau Ymarfer Cogio (2024). 

Mae gan yr Awdurdod Lleol yr wyf yn gweithio iddi hefyd Bolisi Diogelu (2023) sy’n ceisio sicrhau fod pawb sy’n gweithio i’r Awdurdod yn blaenoriaethu creu amgylchedd sy’n sicrhau bod Oedolion sy’n Wynebu Risg yn cael eu diogelu rhag camdriniaeth ac esgeulustod. 

Nifer y geiriau (ddim yn cynnwys y cwestiwn): 537

Rhan B
Myfyriwch ar y gwahaniaeth rhwng diogelu ym maes gwaith oedolion a gwaith plant. (400 o eiriau).

Er fod y Ddeddf Gwasanaethau Cymdeithasol a Llesiant (Cymru) 2014 a Gweithdrefnau Diogelu Cymru (Cardiff & Vale Regional Safeguarding Board, 2018) yn llywodraethu diogelu yn y ddau faes, mae gwahaniaethau amlwg yn bodoli. 

Yn y maes diogelu Plant, diogelu’r plentyn yw’r prif ystyriaeth (Adran 1(1) Deddf Plant 1989) ac felly nid oes yn rhaid derbyn cydsyniad y plentyn er mwyn cychwyn y broses amddiffyn ac ymyrryd yn statudol er mwyn diogelu’r plentyn. Os oes tystiolaeth yn dangos bod plentyn yn profi, neu mewn risg o brofi niwed arwyddocaol (Adran 31(2)(a) Deddf Plant 1989), mae dyletswydd ar yr Awdurdod Lleol i amddiffyn y plentyn rhag niwed neu’r risg o niwed. Er hynny, mae cymhwysedd Gillick (o’r achos Gillick v West Norfolk and Wisbech AHA (1986) a chanllawiau Fraser a ddatblygwyd yn yr un achos, yn cynorthwyo gweithwyr proffesiynol sy’n cefnogi plant a phobl ifanc i gydbwyso’r angen i wrando ar eu dymuniadau gyda'r angen i’w hamddiffyn (NSPCC, 2022). Fodd bynnag, diogelu plant yw’r prif ystyriaeth ac os oes pryderon amddiffyn am y plentyn, mae’n rhaid i’r gweithiwr proffesiynol rannu’r wybodaeth gyda’r asiantaethau priodol, hyd yn oed os yw hyn yn mynd yn erbyn dymuniadau’r plentyn (NSPCC, 2022). Mae’r graddfeydd amser o ran cymryd camau i amddiffyn yn wahanol yn y maes diogelu Oedolion a Phlant er enghraifft yn y maes Plant, mae’n rhaid i’r Gynhadledd Amddiffyn Cychwynnol gymryd lle 15 diwrnod gwaith o’r drafodaeth strategaeth (Gweithdrefnau Diogelu Cymru, 2018). 

Gall Oedolyn sydd â galluedd meddyliol wneud y penderfyniad i beidio â diogelu eu hunain er eu bod mewn sefyllfa fregus ble mae risg yn bodoli iddynt. Er hyn, mae eithriadau i hyn er enghraifft os oes risg uchel i iechyd neu ddiogelwch yr unigolyn (Gweithdrefnau Diogelu Cymru, 2018). Mae galluedd meddyliol yn golygu bod gan yr Oedolyn y gallu i ddeall gwybodaeth, gwneud penderfyniadau am eu bywydau a chyfathrebu’r penderfyniadau rhain (Mind, 2023). Mae mwy o bwyslais ar hawl yr Oedolyn i hunan benderfyniad yn y maes diogelu Oedolion. Mae’n rhaid i alluedd meddyliol yr Oedolyn gael ei ystyried fel rhan o’r Ddeddf Galluedd Meddyliol 2005. Mewn sefyllfa megis celcio (“hoarding”), gall yr Oedolyn wneud penderfyniad eu bod yn hapus i fyw yn y sefyllfa yma os oes ganddynt y galluedd meddyliol i wneud y penderfyniad hwn. Ni all unigolyn gael ei drin fel nad yw’n gallu gwneud penderfyniad, dim ond oherwydd ei fod yn gwneud penderfyniad sy’n ymddangos yn annoeth i eraill (Adran 1(4) Deddf Galluedd Meddyliol 2005). 

Y prif wahaniaeth yn y maes diogelu Plant ac Oedolion felly yw’r hawl sydd gan Oedolyn i hunan benderfyniad, tra mai diogelwch y Plentyn yw’r prif ystyriaeth yn y maes diogelu Plant.
Nifer y geiriau (ddim yn cynnwys y cwestiwn): 440

